**Sakari Markus Oramo** (s. 26. lokakuuta 1965 Helsinki) on suomalainen viulisti ja kapellimestari. Vuoden 2020 alussa hän aloitti viisivuotiskauden Sibelius-Akatemian orkesteri- ja kapellimestarikoulutuksen professorina. Oramo on toiminut vuodesta 2013 BBC:n sinfoniaorkesterin ylikapellimestarina.

Vuosina 1998–2008 Oramo työskenteli Birminghamin kaupungin sinfoniaorkesterin ylikapellimestarina ja musiikkijohtajana. Hän toimi Radion sinfoniaorkesterin ylikapellimestarina 2003–2012.

Elämä ja ura
------------

Oramo valmistui ylioppilaaksi vuonna 1984 ja opiskeli viulunsoittoa Sibelius-Akatemiassa 1975–1985 Ari Angervon johdolla. Vuonna 1992 hän suoritti orkesterinjohdon diplomin Jorma Panulan johdolla. Oramo opiskeli myös Utrechtin yliopistossa Viktor Libermanin oppilaana ja suoritti täydentäviä opintoja Ilja Musinin ja Isaac Sternin johdolla.

Vuosina 1982–1989 Oramo oli kamariorkesteri Avanti!:n konserttimestari ja kvartetin jäsen. Hän toimi Polyteknikkojen Orkesterin kapellimestarina 1990–1992. Vuosina 1991–1994 Oramo oli Radion sinfoniaorkesterin vuorotteleva konserttimestari, 1994–2003 kapellimestari ja 2003–2012 ylikapellimestari. Vuosina 1998–2008 hän oli Birminghamin sinfoniaorkesterin musiikillinen johtaja. Vuosina 2008–2021 Oramo toimi Tukholman filharmonisen orkesterin ylikapellimestarina ja taiteellisena neuvonantajana, ja hänet nimitettiin kautensa jälkeen orkesterin kunniakapellimestariksi. Hän toimi Keski-Pohjanmaan Kamariorkesterin taiteellisena johtajana 2013–2019. Oramo oli myös Kokkolan oopperan kapellimestari ja yksi sen perustajista yhdessä puolisonsa Anu Komsin kanssa.

Helmikuussa 2012 Oramo valittiin Britannian yleisradioyhtiö BBC:n sinfoniaorkesterin ylikapellimestariksi. Hänen ensiesiintymisensä ylikapellimestarina oli heinäkuussa 2013 BBC:n Proms-festivaalin konserttisarjassa. Syksyllä 2015 Oramon sopimusta jatkettiin vuoteen 2020 saakka.

Oramo on johtanut muun muassa Wienin, Berliinin ja New Yorkin filharmonikkoja sekä Chicagon, San Franciscon, Concertgebouw’n, Pariisin ja Minnesotan orkestereita. Suomen Kansallisoopperassa hän on johtanut Benjamin Brittenin *Peter Grimes* -oopperan. Radion sinfoniaorkesteria Oramo on johtanut Tukholmassa, Wienissä, Prahassa, Saksassa ja Sveitsissä sekä Kanariansaarten, Edinburghin ja Bergenin musiikkijuhlilla ja Lontoon Proms-festivaaleilla. 

Helmikuussa 2012 Oramo sijaisti sairastunutta Lorin Maazelia Wienin filharmonikkojen johtajana vain kahden tunnin harjoitusajalla Helsingin Musiikkitalossa. Hän sai kiitosta sekä orkesterilta että kriitikoilta. Oramo oli jo aiemmin saanut kutsun debytoimaan orkesterin johtajana vuonna 2013.

Vuonna 2004 Oramo sai Birminghamin yliopiston ja Keski-Englannin yliopiston kunniatohtorin arvon. Vuonna 2009 hänelle myönnettiin OBE-arvo. Vuonna 2010 Oramolle myönnettiin Pro Finlandia -mitali. Vuodesta 2012 hän on ollut Ruotsin kuninkaallisen musiikkiakatemian jäsen.

Ritarikunnat
------------

* Suomi Suomen Leijonan ritarikunta Pro Finlandia (2010)
* Yhdistynyt kuningaskunta Brittiläisen imperiumin ritarikunta upseeri (2009)

Yksityiselämä
-------------

Oramo on ollut vuodesta 1988 naimisissa oopperalaulaja Anu Komsin kanssa. Heillä on kaksi lasta. Oramon isä on musiikin teorian professori Ilkka Oramo ja äiti oli pianonsoiton professori Liisa Pohjola. Hänen sisarensa on cembalisti Anna-Maaria Oramo. Heidän serkkujaan ovat basisti Pekka Pohjola, viulisti Jukka Pohjola, huilisti Olli Pohjola, sellisti Matti Pohjola ja säveltäjä Seppo Pohjola.

Lähteet
-------

1. 1 2 3 4  Krooks, Timo: Sakari Oramo BBC:n ylikapellimestariksi *Yle Uutiset*.  23.2.2012. Viitattu 19.11.2021.
2. ↑  Sakari Oramo professoriksi Sibelius-Akatemiaan  24.3.2017. Taideyliopisto. Viitattu 1.2.2020.
3. ↑  Oramo jättää RSO:n  3.9.2010. Yle Uutiset. Viitattu 19.11.2021.
4. 1 2 3 4 5  *Kuka kukin on 2015*, s. 646. Helsinki: Otava. ISBN 978-951-1-28228-0.
5. 1 2 3 4  Väliaho, Riitta: Suvereeni Sakari Oramo *Yle.fi*.  10.11.2014. Viitattu 25.9.2015.
6. ↑  Tiikkaja, Samuli: Bancroft Oramon seuraajaksi Tukholmaan.  *Helsingin Sanomat*, 9.12.2021, s. B 7. Helsinki:  Sanoma Media Finland Oy. ISSN 0355-2047. Artikkelin verkkoversio. Viitattu 25.12.2021.
7. ↑  Sakari Oramo jatkaa Keski-Pohjanmaan Kamariorkesterin taiteellisena johtajana *Kokkola-lehti*.  25.5.2018.  Arkistoitu 19.11.2021. Viitattu 19.11.2021.
8. ↑  Seeskorpi, Päivi: Malin Broman on Keski-Pohjanmaan Kamariorkesterin uusi taiteellinen johtaja *Yle Uutiset*.  8.10.2018. Viitattu 19.11.2021.
9. 1 2  Sirén, Vesa: BBC ja Wien saivat Oramon.  *Helsingin Sanomat*, 24.2.2012. Artikkelin verkkoversio.
10. ↑  Sirén, Vesa: Oramolle pitkä jatkokausi BBC:n sinfoniaorkesterin johdossa *HS.fi*.  25.9.2015. Viitattu 19.11.2021.
11. ↑  Honorary OBE for CBSO's Oramo *Birmingham Post*.  11.5.2009. Viitattu 25.9.2015. (englanniksi)
12. ↑  Lindgren, Minna: Hän-henkilökuvassa kapellimestari Sakari Oramo: "Olen lähtökohdiltani elitisti" *Suomen Kuvalehti*.  23.2.2012. Viitattu 25.9.2015.
13. ↑   Keijo Virtamo (toim.): *Otavan musiikkitieto* (2. painos), s. 323. Helsinki: Otava, 1997.

Aiheesta muualla
----------------

* HarrisonParrot -agentuurin sivut Sakari Oramosta
* Yle Elävä arkisto: Sakari Oramo

|  |  |  |  |  |  |  |  |  |  |  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- |
| 

| Auktoriteettitunnisteet Muokkaa Wikidatassa |
| --- |
|  |
| Kansainväliset | 
* ISNI
* VIAF

 |
|  |
| Kansalliset | 
* Norja
* Espanja
* Ranska
* BnF data
* Saksa
* Israel
* Suomi (KANTO)
* Yhdysvallat
* Latvia
* Tšekki
* Puola

 |
|  |
| Tieteilijät | 
* CiNii

 |
|  |
| Taiteenala | 
* Grammy Awards
* MusicBrainz

 |
|  |
| Henkilöt | 
* Uppslagsverket Finland

 |
|  |
| Muut | 
* IdRef

 |

 |